**Gărbavijat most** (bulh. Гърбавият мост, doslova *Hrbatý most*), alebo **Kamenen most** (bulh. Каменен мост‎ – *Kamenný most*) je most z druhej polovice 16. storočia nad starým korytom rieky Charmanlijska reka, ktorý sa nachádza v meste Charmanli v Chaskovskej oblasti v južnom Bulharsku.

Budova má pridelený štatút kultúrnej pamiatky miestneho významu.

Lokalita
--------

Gărbavijat most sa nachádza pri vstupe do centrálnej časti mesta Charmanli za budovami historického múzea a okresného súdu. Prekleňuje bývalé koryto rieky Uludere (dnes Charmanlijska reka). V súčasnosti už pod mostom rieke nepreteká, keďže jej tok bol v minulosti odklonený z dôvodu nakoniec nikdy neuskutočneného projektu v rámci ktorého malo byť pod mostom vybudované umelé rekreačné jazero s loďkami.

Dejiny
------

Most na historickej fotografii z 30. rokov 20. storočia
Most nechal postaviť Siaviuš paša, veľkovezír osmanského sultána Murada III. ktorý bol v tom čas správcom oblasti. Bol postavený v blízkosti už existujúceho karavanserailu za účelom uľahčenia prechodu rieky Uludere (dnes Charmanlijska reka) karavánam, putujúcim po obchodnej ceste medzi dnešným Plovdivom a Istanbulom. Výstavba mostu sa na základe zápiskov pútnikov, ktorí cestovali okolo začala v priebehu roku 1584. Most bol dokončený a sprístupnený putujúcim v priebehu roku 1585, čo je známe ako zo zápiskov putujúcich, tak aj zo staviteľského nápisu na moste, ktorý spomína ukončenie výstavby v roku 993 podľa islamského kalendára. V blízkosti mostu a karavanserailu bol neskôr postavený celý komplex, ktorý pozostával z mešity, medresy, imaretu a kúpeľov. Pri tomto komplexe neskôr vznikla osada, ktorá sa vyvinula do dnešného mesta Charmanli.

Počas rusko-tureckej osloboditeľskej vojny pri moste prebehla kľúčová bitka, ktorá viedla k oslobodeniu mesta Charmanli.

V roku 1927 bola stavba mostu zapísaná ako národná starožitnosť do zoznamu kultúrnych pamiatok. V roku 1960 získal most štatút kultúrnej pamiatky miestneho významu.

V roku 2021 prebehli na moste reštauračné práce.

Charakteristika
---------------

Kamenný most v Charmanli je jednou z veľkých stavieb postavených za čias osmanskej ríše na bývalej rímskej ceste Via Diagonalis.

Mot je postavený z opracovaných kamenných blokov, ktoré sú spojené maltou. Na niektorých miestach sú z dôvodu väčšej stability kamenné bloky spojené železnými skobami, ktoré sú v bloku zaliate olovom.

Most je dlhý 104 metrov a má celkovo šesť mostných oblúkov rôznych veľkostí, pričom centrálny hlavný oblúk je široký 20,20 metra. Šírka mostu dosahuje 6 metrov. Na horizontálnej osi mostu dochádza k zlomu, pričom celý most tak pôsobí ako dva mosty, ktoré boli priložené k sebe a rozdeluje tak most na dve čast. Prvá väčšia časť je charakteristická hlavným širokým centrálnym mostným oblúkom, stélou, pyramídovým zakončením mostu vo vrchnej časti a dvoma malými postrannými mostnými oblúkmi s polkruhovým ukončením, ktoré sú široké 2,17 a 2,20 metra. Časť mostu za zlomom pôsobí ako nadvädzujúci malý dvojoblúkový most s takmer totožnými mostnými oblúkmi, ktoré sú široké 6,35 a 6,40 metra.

### Stéla

Staviteľský reliéfový nápis na moste v osmanskej turečtine
Podobne ako na starom kamennom moste v Svilengrade sa na charmanlijskom kamennom moste nachádza parapet so stélou na ktorej je vyrytý staviteľský nápis. Stéla sa nachádza v južnej časti mostu a má rozmery 2,25 x 0,75 metra. Nápis je reliéfový, je zhotovený technikou *siulius dželisi* a rozložený na troch riadkoch, ktoré rozdeľujú jednotlivé strofy. Nápis je v osmanskej turečtine bol prekladaný niekoľkokrát, pričom najúplnejší a najpresnejší preklad pochádza od Ivana Dobreva. Celý text nápisu znie v preklade do slovenčiny:

* 1. riadok: *Sláva Bohu! Širokej duši sultánovej, ktorý dovolil, aby sa nad charmanlijskou vodou postavila arkáda, podobná nebeskému oblúku. Keď postavil v Charmanli v mene Boha vysoký most, s dobrou vôľou zbavil starostí pri putovaní chudáka, aj boháča.*

* 2. riadok: *Svet je jeden most cez ktorý vedie cesta sultána aj derviša. Na tejto ceste nachádzajú dary, s ktorými sa dostanú do blízkosti Boha.*

* 3. riadok: *Vidiac, že úsilie je ukončené, dobroprajúci vyhlásil dátum: V dobe Siaviuša pašu, v roku 993 bola dokončená výstavba tohto úžasného mostu.*

Štatút a dôvod pamiatkovej ochrany
----------------------------------

Kategória: kultúrna pamiatka miestneho významu

Rok vyhlásenia: 1927 (národná starožitnosť), 1960 (kultúrna pamiatka miestneho významu)

Dôvod pamiatkovej ochrany: architektonicko-staviteľská hodnota stavby, od roku 1970 aj historická hodnota stavby

Galéria
-------

* celkový pohľad na most zo severovýchoducelkový pohľad na most zo severovýchodu
* celkový pohľad na most zo západucelkový pohľad na most zo západu
* pohľad na hlavnú časť mostu s centrálnym oblúkom z východupohľad na hlavnú časť mostu s centrálnym oblúkom z východu
* pohľad na menšiu severnú časť mostu za zlomom s dvomi mostnýmo oblúkmipohľad na menšiu severnú časť mostu za zlomom s dvomi mostnýmo oblúkmi
* pod hlavným mostným oblúkonpod hlavným mostným oblúkon
* na moste – dobre viditeľný je zlom rozdeľujúci most na dve častina moste – dobre viditeľný je zlom rozdeľujúci most na dve časti
* pohľad na stélu so staviteľským nápisom v osmanskej turečtinepohľad na stélu so staviteľským nápisom v osmanskej turečtine
* detailný pohľad na jeden z menších mostných oblúkovdetailný pohľad na jeden z menších mostných oblúkov
* detailný pohľad na jeden z malých postranných mostných oblúkovdetailný pohľad na jeden z malých postranných mostných oblúkov
* detail výzdoby mostudetail výzdoby mostu
* detail vrcholovej časti mostudetail vrcholovej časti mostu
* detail vnútrajšku jedného z malých postranných mostných oblúkovdetail vnútrajšku jedného z malých postranných mostných oblúkov

Referencie
----------

1. 1 2 3  KOLEKTÍV AUTOROV. *Goľama enciklopedija „Bălgarija"*. Tom. 12. UNI – JA. Sofia : Bălgarska akademija na naukite – Naučnoinformacionen centăr „Bălgarska enciklopedija", 2012. ISBN 978-954-8104-34-0. S. 4619.
2. 1 2 3 4 5 6 7 8 9 10  Национален институт за недвижимо културно наследство. *НИНКН: Област Хасково* [online]. ninkn.bg, [cit. 2023-12-05]. Dostupné online.
3. 1 2 3 4 5 6 7 8 9 10   *Гърбавия мост в Харманли, България* [online]. rila.ws, 2021-01-27, [cit. 2023-12-05]. Dostupné online.
4. 1 2 3   *ЗАПОЧНА РЕСТАВРАЦИЯТА НА ГЪРБАВИЯ МОСТ В ХАРМАНЛИ* [online]. harmanli.bg, [cit. 2023-12-05]. Dostupné online.
5. 1 2 3  АЛЕКСАНДРОВА, Калина. *Везир дал живота си за мост над Марица* [online]. standartnews.com, 2015-03-20, [cit. 2023-12-05]. Dostupné online.
6. 1 2 3 4 5 6 7 8 9 10 11 12 13 14 15  ANTONOV, Aleksandăr. *Kamennite mostove v Bălgarija XV – XX vek*. Sofia : Universitetsko izdatelstvo "Sv. Kliment Ochridski", 2018. 340 s. ISBN 978-954-07-4144-4. S. 31 – 36.

Iné projekty
------------

Commons
* Spolupracuj na Commons Commons ponúka multimediálne súbory na tému **Gărbavijat most (Charmanli)**